钦定古今图书集成/明伦汇编/氏族典/第336卷 > 刘弘敬
## 钦定古今图书集成/明伦汇编/氏族典/第336卷 > 刘弘敬

按《尚友录》：弘敬字元溥，彭城人。赀财巨万，修德不耀，
人莫知之。长庆初，有善相者曰：“不久天期且至。”弘敬
曰：“寿夭天也，先生其奈我何？”相者曰：“夫相不及德，德
不及度量。君虽不寿而德且厚，于度量又宽。夫一德
可以消百邪，犹享厚禄，而况寿乎？”后有女将适人，抵
维扬，求女奴，用钱八十万，得四人焉。内一人名兰孙
者，风骨姿态，全不类贱，乃名家子也。弘敬曰：“此女衣
冠之后，不可婢使。”乃备妆资，先女嫁之。是夜，梦一人曰：“我兰孙父，荷君嫁女无以报，今告天，延君寿二十
四年。”后过一年，相者复至曰：“相君面可延二纪，行何
阴德而至此？”弘敬曰：“无他，不忍以贵为贱，嫁一婢耳。”
后果延寿二纪而终。